Na temelju članka 20. Zakona o kulturnim vijećima i financiranju javnih potreba u kulturi (“Narodne novine“ broj 83/22) i članka 46. Statuta Grada Rijeke („Službene novine Primorsko-goranske županije“ broj 24/09, 11/10 i 5/13 i „Službene novine Grada Rijeke“ broj 7/14, 12/17, 9/18, 11/18 - pročišćeni tekst, 2/20 i 3/21) Gradsko vijeće Grada Rijeke, na sjednici \_\_\_\_\_\_\_\_\_\_\_ godine, donijelo je

**Odluku o osnivanju kulturnih vijeća Grada Rijeke**

Članak 1.

 Ovom se Odlukom osnivaju kulturna vijeća Grada Rijeke (u daljnjem tekstu: Vijeća) kao stručna i savjetodavna tijela za pojedina područja i djelatnosti umjetničkog i kulturnog stvaralaštva radi predlaganja ciljeva kulturne politike i mjera za njezino provođenje, ostvarivanje utjecaja kulturnih djelatnika i umjetnika na razvoj kulture i umjetnosti, a posebno za predlaganje i stručno vrednovanje programa i projekata u kulturi od interesa za Grad Rijeku (u daljnjem tekstu: Grad), za koja se sredstva osiguravaju u proračunu Grada.

 Ovom odlukom utvrđuju se Vijeća i njihov djelokrug, broj članova Vijeća, postupak izbora, imenovanja i razrješenja članova Vijeća, zadaće, način rada i odlučivanja Vijeća i druga pitanja od značenja za njihov rad.

Članak 2.

 U ostvarivanju ciljeva i zadaća iz članka 1. ove Odluke, Vijeća kontinuirano prate i razmatraju stanje u područjima kulturnog i umjetničkog stvaralaštva, pružaju stručnu pomoć pri donošenju i provedbi programa javnih potreba u kulturi Grada i njihova financiranja, sudjeluju u utvrđivanju kulturne politike Grada i mjera za njezino provođenje te u tu svrhu daju stručne podloge i mišljenja Upravnom odjelu za odgoj i obrazovanje, kulturu, sport i mlade, Odsjeku za kulturu (u daljnjem tekstu: Upravni odjel) te obavljaju i druge poslove predviđene zakonom kojim se uređuje osnivanje i rad Vijeća.

 Vijeća u svom radu pri provedbi programa javnih potreba u kulturi predlažu kriterije vrednovanja programa, stručno vrednuju i ocjenjuju programe i dostavljaju Upravnom odjelu svoj prijedloge.

Vijeća, na zahtjev Upravnog odjela, raspravljaju o pojedinim pitanjima s područja kulture i umjetnosti i o njima daju pisana mišljenja i prijedloge.

Članak 3.

 Osnivaju se Vijeća za:

 - glazbenu djelatnost,

 - dramsku umjetnost, ples i pokret,

 - audiovizualnu djelatnost,

 - književnu djelatnost,

 - muzejsku djelatnost i vizualne umjetnosti,

 - inovativne umjetničke i kulturne prakse,

 - zaštitu i očuvanje kulturnih dobara.

Članak 4.

Vijeća imaju pet članova od kojih je jedan predsjednik Vijeća.

Za članove Vijeća imenuju se umjetnici, stručnjaci i kulturni djelatnici istaknuti u područjima umjetnosti i kulture.

U radu Vijeća sudjeluju bez prava odlučivanja i službenici Upravnog odjela zaduženi za područje rada Vijeća.

Članak 5.

Postupak imenovanja članova Vijeća pokreće Gradonačelnik Grada Rijeke (u daljnjem tekstu: Gradonačelnik) javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana pojedinog Vijeća iz članka 3. stavka 1. ove Odluke.

Javni poziv iz stavka 1. ovog članka objavljuje se na mrežnim stranicama Grada, a rok za podnošenje prijedloga iz stavka 1. ovog članka ne može biti kraći od 15 (slovima: petnaest) dana od dana njegove objave.

U slučaju nedovoljnog broja odgovarajućih prijedloga u smislu stavka 1. ovoga članka, pisani i obrazloženi prijedlog osoba za imenovanje članova Vijeća s područja kulture i umjetnosti kojima se bave podnijet će Upravni odjel.

Na temelju pristiglih prijedloga kao i prijedloga Upravnog odjela, Gradonačelnik imenuje predsjednika i članove Vijeća vodeći računa o njihovoj stručnosti.

Članak 6.

 Za potrebe vrednovanja transverzalnih i interdisciplinarnih programa Gradonačelnik može imenovati Stručno povjerenstvo.

 Stručno povjerenstvo čine imenovani članovi Vijeća i, po potrebi, dodatni stručnjaci.

Članak 7.

Članovi Vijeća imenuju se na vrijeme od četiri godine.

Gradonačelnik će razriješiti člana Vijeća i prije isteka vremena iz stavka 1. ovoga članka ako:

‒ podnese zahtjev za razrješenje

‒ se protivno odredbi članka 9. ove Odluke nije izuzeo iz raspravljanja i odlučivanja

‒ ne ispunjava ili neuredno ispunjava obveze utvrđene Zakonom ili drugim propisima te

 ovom odlukom

‒ svojim djelovanjem ili ponašanjem narušava ugled Vijeća ili Grada

‒ je pravomoćno osuđen za kazneno djelo.

U slučajevima iz stavka 2. ovoga članka, novog člana Vijeća Gradonačelniku predlaže Upravni odjel.

Novom članu Vijeća mandat traje do isteka mandata člana Vijeća umjesto kojeg je imenovan.

Članak 8.

Vijeće donosi Poslovnik o radu.

Vijeće može pravovaljano raspravljati i odlučivati ako je sjednici Vijeća nazočno više od polovice članova Vijeća.

Vijeće donosi odluke većinom glasova od ukupnog broja svih članova Vijeća.

Javnost rada Vijeća ostvaruje se objavljivanjem zapisnika o radu Vijeća na mrežnim stranicama Grada.

 Članak 9.

 Član Vijeća dužan je izuzeti se iz raspravljanja i odlučivanja ako je:

‒ predlagatelj programa i projekta koji je predmet rada Vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe,

‒ on ili s njim povezana osoba u ugovornom ili drugom odnosu s predlagateljem programa i projekta.

 Povezane osobe u smislu stavka 1. ovoga članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.

 Svi članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.

Članak 10.

 Članovi Vijeća imaju pravo na naknadu za rad sukladno odluci Gradonačelnika.

 Članovi Vijeća s prebivalištem izvan Grada imaju pravo na naknadu putnih troškova i troškova smještaja kada prisustvuju sjednicama Vijeća.

Članak 11.

Stručne, administrativne, tehničke i druge poslove za potrebe Vijeća obavlja Upravni odjel.

Sredstva potrebna za rad Vijeća osiguravaju se u Proračunu Grada.

Članak 12.

Danom stupanja na snagu ove Odluke prestaje važiti Odluka o osnivanju kulturnih vijeća Grada Rijeke ("Službene novine Primorsko-goranske županije" broj 15/12, 5/13, 33/13 i „Službene novine Grada Rijeke“ 13/19).

Članak 13.

Ova Odluka stupa na snagu osmoga dana od dana objave u "Službenim novinama Grada Rijeke".